叙志赋
韦诞 (WeiJin)
胤鸿烈之末流，蒙祖考之馀德。奉过庭之明训，纳微躬于轨则。勉四民之耕耘，遂能辩乎菽麦。自弱冠而立朝，无匡时之异才。每寤寐以叹息，思损已而降阶。遭大魏之革命，罔群士于行职。虽固陋之无用，犹收录而序饰。历文武于机衡，拥大珰于帝侧。随伦侪以案牒，乃剖符而封殖。顾仪服而增愤，心夕惕以愧恧。蒙圣皇之宏恩，过待罪于卿士。奏朝请于朔望，恭禋享于郊祀。念余年之冉冉，忽一过其如驰。微奇功以佐时，徒旷官其何为？匪逊让之足殉，信神气之稍衰。将诉诚于明后，乞骸骨而告归。